钦定古今图书集成/明伦汇编/氏族典/第345卷 > 周利贞
## 钦定古今图书集成/明伦汇编/氏族典/第345卷 > 周利贞

按《唐书周利贞传》：“利贞亡其系，武后时调钱塘尉。神
龙初，擢累侍御史，谐附权彊。武三思乱禁中，五王谋
诛之，私语崔湜，湜反以其计告三思。五王贬湜，劝速
杀之，以绝人望。问谁可使，以利贞对。利贞，湜内兄也，
表摄右台侍御史，驰岭外，矫杀敬晖、桓彦范、袁恕己，
还拜左台御史中丞。先天初，为广州都督，颛事剥割”，
蛮獠苦其残害，皆起为寇。贬涪州刺史。开元初，起为
辰州长史，朝集京师，与魏州长史敬让皆奏事。让，晖
之子也，以父冤越次奏“利贞希奸臣意，枉杀先臣。”晖
复贬利贞邕州长史。未几，赐死梧州。